Anette Iren Johansen er én af mange tusinde udlændinge, som har meldt sig ind hos Scientology i København. En stor bygning i Jernbanegade tæt på Rådhuspladsen udgør Scientologys europæiske hovedkvarter, og mennesker kommer fra hele Europa og dele af Asien for at arbejde sig op ad ”Broen til fuldkommen frihed”. For tiden er 4-5000 udlændinge ifølge Scientology i Danmark for at krydse broen gennem studier og auditering, en særlig form for terapi, som handler om at frigøre sig fra de traumer, som scientologer tror, har tynget menneskesjælen gennem millioner af år.

Mens andre lande på kontinentet kun kan tilbyde mennesker at nå til stadiet ”Clear” – erkendelsen af ens egen udødelighed – skal man til København for at udfolde det helt store åndelige potentiale via såkaldte OT-kurser. OT står for Opererende Thetan. Thetanen er Scientologys svar på sjælen og at være opererende vil blandt andet sige at kunne telepatere og gå ud af sin egen krop. Indholdet af kurserne er dybt hemmeligt for scientologer på lavere trin. En stor del af indholdet er dog blevet lækket, og det tredje af OT-kurserne giver ifølge tidligere scientologer indblik i forestillingen om, at mennesket er blevet sat på jorden af en intergalaktisk krigsherre ved navn Xenu for millioner af år siden.

Anette Iren Johansen anede ikke noget om indholdet af det tredje OT-kursus, men fik at vide, at hvis hun først havde gennemført det, kunne intet i tilværelsen ryste eller rokke hende. OT3 blev derfor hendes mål. Men til at begynde med skulle hun over den første forhindring. Hun skulle bruge cirka 50.000 kroner til kurser og selvudvikling for at komme i gang, men havde kun studielån og stipendium at leve for. Det var der råd for, fortalte folk fra Scientology hende. Hun kunne nemt tage et lån i banken, for eksempel ved at fortælle sin rådgiver, at hun ville renovere sin lejlighed. En medarbejder fulgte med hende til banken og ventede udenfor, fortæller hun. Anette Iren Johansen havde en sund økonomi, så banken sagde o.k.